༈ དུས་གསུམ་རྒྱལ་བ་སྲས་བཅས་ཐམས་ཅད་ཀྱི། །ཕྲིན་ལས་མཛད་པ་རྨད་བྱུང་བསམ་མི་ཁྱབ། །གཅིག་བསྡུས་དཔལ་ལྡན་བླ་མ་རྡོ་རྗེ་འཆང་། །རྣམ་ཀུན་མཆོག་ལྡན་དཔའ་བོ་ཧེ་རུ་ཀ །པདྨའི་ཕ་ཕོགས་ཐོབ་པས་སྙིང་ཐིག་དབང་། །མ་རིག་འགྲོ་ཁམས་ཆོས་ཀྱི་སྒྲོན་མེ་སྦར། །གང་འདུལ་ཕྲིན་ལས་མཛད་པ་མཐའ་རུ་ཕྱིན། །གསང་མཛོད་ཟབ་མོའི་ཆོས་ཀྱི་གཏེར་གྲོལ་ནས། །བླ་མེད་སྔགས་ཀྱི་དགོངས་བཅུད་ཟབ་མོ་ཡིས། །ལས་ཅན་རྗེས་བཟུང་སྨིན་གྲོལ་ལམ་ལ་བཀོད། །གླིང་པ་རྣམ་ལྔ་གཏེར་ཆེན་བརྒྱ་རྩ་དང་། །རྒྱལ་དང་རྒྱལ་སྲས་འདུས་པའི་ངོ་བོ་མཆོག།བཀའ་དྲིན་མཚུངས་མེད་ཞབས་ལ་གུས་པས་འདུད། །བདག་གི་ལུས་ངག་ཡིད་གསུམ་མཆོད་པ་འབུལ། །འདི་ཕྱི་ཀུན་ཏུ་འབྲལ་མེད་བྱིན་གྱིས་རློབས།

།མཚན་དཔེ་རབ་རྫོགས་སྐུ་ཡི་དཀྱིལ་འཁོར་མཛེས། །ལྟ་བས་མི་ངོམས་མཆོག་ཏུ་དགའ་བའི་གཟུགས། །ཞལ་གྱི་དཀྱིལ་འཁོར་ཞི་མ་ཁྲོ་འཛུམ་ལྡན། །གཉིས་འཛིན་འཁྲུལ་སྣང་ཡེ་ཤེས་ངང་དུ་གྲོལ། །སྤྱན་དཀྱིལ་འབྲུ་ཚུགས་བདུད་ཚོགས་ཟིལ་གྱིས་གནན། །མ་རིག་འཁྲུལ་འཛིན་རིག་སྟོང་ཆོས་སྐུར་བཅོམ། །ལྕང་ལོ་མ་བཅོས་ཟུར་ཕུད་ཐོད་དུ་བཅིངས། །སྐུ་གསུམ་ཡེ་ཤེས་མཁའ་འགྲོའི་སྲོག་བཅུད་འཛིན། །སྐུ་ཡི་འོད་ཀྱིས་སངས་རྒྱས་ཞིང་ཀུན་ཁྱབ། །འགྲོ་བའི་མ་རིག་མུན་པའི་སྨག་རུམ་སེལ། །ཡོན་ཏན་དུ་མས་བརྒྱན་པའི་སྐུ་མངའ་བརྙེས། །གསུང་གི་ང་རོས་གསང་སྔགས་ཆོས་སྒྲ་སྒྲོག །ཇི་སྙེད་དོན་ཀུན་ཇི་བཟིན་བློ་གྲོས་ཐོབ། །འགྲོ་བའི་ཁམས་དབང་དང་མཐུན་ས་ལམ་གྱི། །བགྲོད་ཚུལ་ལུགས་གཉིས་ཐེག་པའི་ཆོས་མཐའ་དག །རྣམ་གྲངས་དབྱེ་བ་དང་བཅས་ཐོགས་མེད་མཁྱེན། །ངག་གི་དབང་ཕྱུག་མཁྱེན་བརྩེ་རོལ་པའི་བདག །དུས་གསུམ་ཀུན་མཁྱེན་ཁྱབ་བདག་རྡོ་རྗེ་འཆང་། །སྐུ་གསུམ་མངོན་གྱུར་སྤྲོས་བྲལ་གཡོ་བ་མེད། །མཁྱེན་གཉིས་ཡེ་ཤེས་ཆེན་པོའི་ཤེས་རབ་ཀྱིས། །ཉོན་མོངས་མ་སྤངས་རང་གྲོལ་ཆོས་ཉིད་ངང་།

།ཆོས་དབྱིངས་ངང་ལས་འགྱུར་མེད་གཉུག་མའི་ཀློང་། །འཁྲུལ་གྲོལ་གཉིས་མེད་ཡེ་གྲོལ་ཆོས་སྐུའི་ཐུགས། །མཚན་ཐོས་ཙམ་གྱིས་གཉིས་འཛིན་ཞེན་པ་ཆོད། །འཁོར་བར་བློ་ལྡོག་ཡང་དག་ཆོས་ལ་སྤྱོད། །མཐོང་བས་མ་རིག་སྒྲིབ་གཉིས་དབྱིངས་སུ་དག །བདེ་ཆེན་ཡེ་ཤེས་རང་ཞལ་མངོན་དུ་གྱུར། །སྦྱོར་བའི་རླུང་སེམས་དབང་བསྒྱུར་ཆོས་ཉིད་མཐོང་། །འཕོ་ཆེན་སྐུ་ཐོབ་གཞོན་ནུ་བུམ་སྐུར་འཁྱོལ། །ཟབ་དོན་སྙིང་པོའི་སྒོ་འབྱེད་ལྡེ་མིག་མཆོག །ཚེ་བསོད་དཔལ་འབྱོར་གདུལ་བྱ་རྒྱས་མཛད་པའི། །དངོས་གྲུབ་འབྱུང་གནས་དཔའ་བོ་ཁྱོད་ལྟ་བུ།ཁོ་མོས་སྔར་ཡང་མ་རྙེད་ད་ཅི་མཐོང་། །བྲལ་དགོས་སྙིང་མིག་སྲོག་ལས་ཕངས་ན་ཡང་། །རང་ཉིད་བསོད་ནམས་དམན་པས་གཞན་དབང་སོང་། །བྲལ་དགོས་བྱུང་ཚེ་རྗེས་བརྩེས་མི་འདོར་བར། །ཐུགས་རྗེས་རྒྱུན་ཆད་མེད་པར་གཟིགས་སུ་གསོལ། འདི་ཕྱིའི་རེ་ལྟོས་སྐྱབས་མགོན་ཁྱེད་ལས་མེད། །ལས་ངན་བདག་ནི་ཡུལ་གཞན་བགྲོད་པའི་ཚེ། །སྙིང་མེད་མི་བཞིན་གཏད་མེད་ཧད་པོར་རྒྱུ། །སོང་ནས་དཀར་ནག་འཁྱུད་འཁོར་ཆོད་པ་དཀོན། བཀའ་དྲིན་ཅན་གྱི་ཡོན་ཏན་ཐུགས་རྗེ་དྲན། །སྨྲེ་བསྔགས་འོ་དོད་གསོལ་བ་དྲག་

ཏུ་བཏབ། །སྐྱབས་མེད་བདག་ནི་སྐྱབས་གནས་གར་བཞུགས་ཀྱང་། །བདག་གི་ལུས་བྲལ་སེམས་ཉིད་འདི་རུ་འཕོས། །ཚེ་བསོད་དཔལ་འབྱོར་འདུས་པའི་སྲོག་རྟེན་ནྲྀ། །སྐྱེ་མེད་རང་བྱུང་ཨ་ཡིག་རྣམ་པ་རུ། །སེམས་ཁམས་དབྱིངས་ཕྱུག་མ་དང་དབྱེར་མེད་རོལ། །རང་བྱུང་སངས་རྒྱས་མཁའ་འགྲོར་ལྷུན་གྱིས་གྲུབ། །ཆོས་དབྱིངས་ཡེ་ཤེས་ཀློང་དུ་གཉིས་མེད་འཕོ། །ཤ་ཁམས་སངས་རྒྱས་སྤྱན་དང་དབྱེར་མེད་གྲོལ། །རང་བྱུང་རྡོ་རྗེ་མཁའ་འགྲོར༴ མེ་ལོང་ཡེ་ཤེས༴ ཁྲག་ཁམས་མ་མ་ཀི་དང༴ རང་བྱུང་རིན་ཆེན་མཁའ་འགྲོར༴ མཉམ་ཉིད་ཡེ་ཤེས༴ དྲོད་ཁམས་གོས་དཀར་མོ་དང༴ རང་བྱུང་པདྨ་མཁའ་འགྲོར༴ སོར་རྟོགས་ཡེ་ཤེས༴ དབུགས་ཁམས་དམ་ཚིག་སྒྲོལ་དང༴ རང་བྱུང་ཀརྨ་མཁའ་འགྲོར༴ བྱ་གྲུབ་ཡེ་ཤེས༴ དུག་ལྔ་རྣམ་དག་སྐུ་ལྔ་དབྱེར་མེད་གྲོལ། །ལྷུན་གྲུབ་འགྱུར་བ་མེད་པའི་དགོངས་ཀློང་དུ། །གཉིས་མེད་རོ་གཅིག་ཐབས་དང་དབྱེར་མེད་འཕོ། །ཟུང་འཇུག་སྣང་སྟོང་ཆོས་སྐུའི་ངང་དུ་གྲོལ། །འཕོ་མེད་རྡོ་རྗེའི་སྐུ་དང་གཉིས་མེད་བསྲེ། །ཤེས་རབ་སྣང་ཆ་ཐབས་ཀྱི་ཀློང་དུ་འཕོ། །སྒྱུ་ལུས་མི་སྣང་འོད་གསལ་ངང་དུ་ཡལ། །བཟང་ངན་འབྲེལ་བཅས་འཁོར་བར་མི་གནས་པར། །ལྷུན་གྲུབ་

དག་པའི་ཞིང་དུ་གྲོལ་བར་ཤོག །ཀྱེ་ཧུད་ཀྱེ་ཧུད་གནས་གསུམ་མཁའ་འགྲོའི་ཚོགས། ཁྱེད་རྣམས་ཐུགས་རྗེ་བྱིན་རླབས་མཐུ་ཡོད་ན། །བདག་གི་གྲོགས་དང་འབྲལ་མེད་མཐུ་དཔུང་བསྐྱེད། །ཕྱི་ནང་གསང་བའི་བར་ཆད་མི་མཐུན་ཀུན། །ཕྲིན་ལས་དྲག་པོས་ཚར་གཅོད་བཟློག་ཏུ་གསོལ། །ཐབས་ཤེས་འབྲལ་མེད་མྱུར་དུ་འདུམ་པ་དང་། །མཛད་ཕྲིན་ནམ་མཁའ་བཞིན་དུ་རྒྱས་པ་དང་། །སྙན་གྲགས་སྲིད་ཞི་ས་གསུམ་ཁྱབ་པར་མཛོད། །འགྲུབ་པར་ཤོག་ཅིག་གནས་གསུམ་མཁའ་འགྲོའི་མཐུས། །བསམ་དོན་ལྷུན་གྲུབ་དངོས་གྲུབ་བསྩལ་དུ་གསོལ།ཅེས་པའང་དུས་འཛིན་ཁྱི་ལོ་ཟླ་བ་གསུམ་པའི་ཚེས་བཅུ་གསུམ་ཉིན་རྐྱེན་སྣང་གིས་གནད་བསྐུལ་ཚེ་ཡིད་ཤིན་ཏུ་སྐྱོ་བའི་ངང་ནས་གང་དྲན་ཆལ་ཆོལ་དུ་ལུས་དམན་འདུ་ཤེས་གསུམ་མས་སྨྲས་པའོ།། དགེའོ།།